1.Introduzzjoni

Dan ir-rapport jissodisfa l-obbligu statutorju li jirriżulta mill-Artikolu 79(3) tal-Kundizzjonijiet tal-Impjieg applikabbli għall-aġenti l-oħra tal-Unjoni (minn issa 'l qudddiem CEOS - Conditions of Employment of Other Servants) li jipprevedi li "l-Kummissjoni għandha tipprovdi rapport kull sena dwar l-użu tal-aġenti kuntrattwali inkluż in-numru ta' aġenti, il-livell u t-tip ta' pożizzjonijiet, il-bilanċ ġeografiku u r-riżorsi baġitarji għal kull grupp ta' funzjoni." Huwa jagħti stampa dettaljata tal-aġenti kuntrattwali (minn hawn 'il quddiem l-AK) impjegati fil-31 ta' Diċembru 2013.

Id-dejta baġitarja (li tintbagħat kull sena lill-Awtorità baġitarja mal-abbozz tal-baġit – id-Dokument ta' Ħidma, Parti II u III) tinkludi l-AK preżenti meta ġie ppreżentat l-abbozz tal-baġit (inklużi l-AK irreklutati permezz tad-dħul allokat), jiġifieri: rendikont fl-1 ta' April tas-sena N-1 (fejn "N" hija s-sena tal-abbozz tal-baġit), l-implimentazzjoni tal-baġit fis-sena N-2 u t-talbiet għall-approprjazzjonijiet bi stima bħala ekwivalenti għal impjegati full-time għas-sena N. Dan jispjega għalhekk id-differenzi li jistgħu jirriżultaw min-numru ta' AK bejn id-diversi sorsi ta' dejta.

Dan ir-rapport jinkludi dejta dwar l-Istituzzjonijiet Ewropej (inkluż is-Servizz Ewropew għall-Azzjoni Esterna (SEAE) fis-seħħ mill-1/1/2011) u l-Aġenziji kollha skont l-Artikolu 1a tar-Regolamenti tal-Persunal. Id-dejta għall-Kummissjoni hija aktar dettaljata u tinkludi l-persunal iffinanzjat mil-linji operazzjonali u ta' riċerka, l-uffiċċji amministrattivi, id-delegazzjonijiet, ir-rappreżentanzi u ċ-Ċentru Konġunt tar-Riċerka (JRC - Joint Research Centre).

L-Artikolu 80 tas-CEOS jistabbilixxi rabta bejn kull grupp ta' funzjoni (minn hawn 'il quddiem FG - Function Group) u l-kompiti li jistgħu jitwettqu minn AK:

Grupp tal-funzjonijiet Gradi Kompiti IV 13 sa 18 Kompiti amministrattivi, konsultattivi, lingwistiċi u kompiti tekniċi ekwivalenti, imwettqa taħt is-superviżjoni ta' uffiċjali jew ta' aġenti temporanji. III 8 sa 12 Kompiti eżekuttivi, ta' abbozzar, ta' kontabbiltà u kompiti tekniċi ekwivalenti oħrajn, imwettqa taħt is-superviżjoni ta' uffiċjali jew aġenti temporanji. II 4 sa 7 Kompiti klerikali u segretarjali, il-ġestjoni ta' uffiċċju u kompiti ekwivalenti oħrajn, imwettqa taħt is-superviżjoni ta' uffiċjali jew ta' aġenti temporanji. I 1 sa 3 Kompiti manwali u ta' appoġġ amministrattiv, imwettqa taħt il-kontroll ta' uffiċjali jew ta' aġenti.





Il-kategorija tal-aġenti kuntrattwali nħolqot fl-2004 bħala parti mir-riforma tar-Regolamenti tal-Persunal. Minn dak iż-żmien 'l hawn, l-AK taw kontribut siewi għall-ħidma tal-Istituzzjonijiet billi wettqu, b'inqas spejjeż, attivitajiet ta' appoġġ amministrattiv u billi pprovdew ħiliet li mhumiex dejjem disponibbli fl-Istituzzjoni.

Dan huwa l-każ, b'mod partikolari, għall-funzjonijiet li jikkorrispondu għall-FG I, li mill-2004 issostitwixxa l-Kategorija D tal-uffiċjali. Għalhekk, bl-eċċezzjoni tal-Parlament, ma ġiet organizzata l-ebda kompetizzjoni, wara li tneħħiet din il-Kategorija għall-kompiti ta' messaġġiera u ta' xufiera u kompiti oħrajn li tipikament huma tal-livell FG I.

2.L-evoluzzjoni fin-numru ta' aġenti kuntrattwali fi ħdan il-Kummissjoni mill-2004

Fl-aħħar tal-2014, l-għadd totali ta' AK għall-istituzzjonijiet u l-aġenziji kollha huwa ta' madwar 11 000. Madwar 58 % ta' dawn l-aġenti huma impjegati mill-Kummissjoni, meta mqabbla ma' 60% fl-2012. F'kuntest fejn il-persunal ta' AK tal-Kummissjoni baqa' relattivament stabbli sal-2013 qabel ma żdied fl-2014, dan it-tnaqqis relattiv ta' AK impjegati mill-Kumissjoni huwa dovut għaż-żieda ta' AK fl-istituzzjoniet u l-aġenziji l-oħrajn.

Id-distribuzzjoni fid-dettall skont l-istituzzjonijiet u l-aġenziji hija analizzata aktar tard f'dan ir-rapport.

L-evoluzzjoni tal-persunal mill-2004 fi ħdan il-Kummissjoni kienet kif ġej:

Tabella Nru 1

Iż-żieda fl-għadd tal-AK fil-Kummissjoni, li tilħaq preżentement madwar 6 400 persuna fl-2014, hija dovuta għas-sostituzzjoni progressiva tal-aġenti awżiljarji (li kienu qrib it-3 000 fl-2003) mill-AK awżiljarji (l-Artikolu 3b tas-CEOS), permezz tas-sostituzzjoni tal-Kategorija D preċedenti tal-uffiċjali b’AK (l-Artikolu 3a tas-CEOS), kif ukoll għall-konverżjoni ta' postijiet ta' uffiċjali permanenti f'approprjazzjonijiet għall-AK fl-uffiċċji amministrattivi. Barra minn hekk, l-ingaġġar ta' aġenti kuntrattwali sar biex jiġu koperti l-ħtiġijiet ta' sostituzzjoni temporanja ta' persunal statutorju, kif previst fl-Artikolu 3b tas-CEOS.

L-għadd ta' AK żdied kull sena sal-2009, qabel ma naqas bi ftit fl-2010. Dan it-tnaqqis huwa dovut b’mod partikolari għall-istennija tar-riżultati tas-selezzjonijiet il-ġodda CAST 2010.